b'\n_START_ARTICLE_\nTiesin\xc4\x97 algebra\n_START_PARAGRAPH_\nTiesin\xc4\x97 algebra \xe2\x80\x93 algebros \xc5\xa1aka, nagrin\xc4\x97janti vektorius, vektorines erdves, tiesines transformacijas ir tiesini\xc5\xb3 lyg\xc4\x8di\xc5\xb3 sistemas. Jos metodai panaudojami abstrak\xc4\x8diojoje algebroje bei funkcionalin\xc4\x97je analiz\xc4\x97je._NEWLINE_Pirmasis tiesin\xc4\x97s algebros u\xc5\xbedavinys buvo tiesini\xc5\xb3 lyg\xc4\x8di\xc5\xb3 sistem\xc5\xb3 sprendimas. Tam teko \xc4\xafsivesti matricas ir determinantus, o tai savaime suk\xc4\x97l\xc4\x97 poreik\xc4\xaf tur\xc4\x97ti vektorines erdves. Dar 1833 m. V. Hamiltonas kompleksinius skai\xc4\x8dius vaizdavo kaip ta\xc5\xa1kus plok\xc5\xa1tumoje. Jis \xc4\xafved\xc4\x97 ir termin\xc4\x85 vektorius. Matric\xc5\xb3 teorij\xc4\x85 suk\xc5\xabr\xc4\x97 A. Keli. 1844 ir 1862 m. veikaluose H. Grasmanas jau tiria tai, k\xc4\x85 \xc5\xa1iandien vadintume algebromis \xe2\x80\x93 ir tai yra, i\xc5\xa1 esm\xc4\x97s, pirmoji algebrini\xc5\xb3 sistem\xc5\xb3 teorija. Vektorin\xc4\x97s erdv\xc4\x97s aksiomas suformulavo D\xc5\xbe. Peano.'